21. schôdza NR SR - 2.deň - B. popoludní
Dátum: 2017-10-11
Poslanec: Heger, Eduard (OĽANO)
Druh vystúpenia: Vystúpenie v rozprave

110. Ďakujem, pani predsedajúca. Kolegyne, kolegovia, pán minister, si hovorím, že konečne nejaká poriadna debata. Zdá sa, že naozaj o niečo ide. Je to síce druhé čítanie, ale tak je vidieť, že naozaj sa tu veci hýbu aj teda tým pozmeňujúcim návrhom. Ja som milo prekvapený rétorikou aj pána Baláža, pretože naposledy, keď som vystúpil, tak som hovoril a poukazoval na tú bezpečnosť a myslím si, že to je stále predmetom pozornosti. A som veľmi rád, že teraz akože tu zaznievajú aj hlasy pána Janckulíka, pána Dostála a vlastne sa tu bavíme o tom, že lobby, nelobby a teraz kto koho podporuje a podobne, lebo však to do parlamentu patrí, vieme, že to tu takto funguje. Ja by som na úvod chcel povedať, neviem, či to je konflikt záujmov, ale ja mám staré auto a má asi 16, 17 rokov, vraj je to rok výroby 2000, december. A musím povedať, že teda pravidelne s ním chodím na STK a emisnú a je to naozaj akože teda bolesť v nohe alebo neviem, jak sa to tak slangovo povie. A pamätám si, že som neprešiel na jednej estekáčke kvôli zadným brzdám, tak som si ich musel dať opraviť. A teda našťastie tým, že je to staré auto, je to škodovka, tak tie náhradné diely sú také akože pomerne ešte dostupné. Ale bol som na jednej strane možno, viete, tak vás to naštve, že tak čo taká nejaká STK, však jazdím tuto, sa starám o to auto, no tak čo, zle to zmeral alebo podobne, tak človeka to tak prirodzene možno na prvý dojem naštve. Ale potom som si uvedomil, jej, však nakoniec ten estekáčkar urobil poctivo svoju robotu a nepustil ma. Ale viem teda o prípadoch, že sa tomu dá aj pomôcť a že taká prax na Slovensku funguje a tak akože žijeme na tom Slovensku, však aj vy ste Slováci a viete, že Slovák je vynaliezavý a veľa vecí sa nedá vždy odkontrolovať napriek tomu, že ten systém máme nastavený jeden zo znajsofistikovanejších, ako som sa teda aj ja dočítal v tom materiáli, ktorý sme všetci dostali. Ale ja chcem teraz ináč to postaviť, pretože ja osobne som ekonóm a myslím si, že proste trh dokáže vytvoriť veľmi zdravé podmienky. A že naozaj ak niekto nemá na to, aby dokázal zdravo podnikať, tak ho trh musí vypľuť a nemá mať prečo ochranu. Vidíme prípady napríklad my, teraz trošku odbočím, ale v zákone o centrálnych zdrojoch tepla, kde je problém s tým, že sú chránené zákonom a tým pádom niektorí, ktorí to robia poctivo, tí robia svoju prácu poctivo a renovujú, ale niektorí sa vďaka tomuto zákonu môžu viesť. A môžme si povedať, že aj tuto tento zákon viac-menej trošku ako keby tak chráni, keďže je to pod 50 %, chráni tých estekáčkarov, že sú akože krytí tým zákonom. A liberalizácia ako taká je určite dobrá v tom, že otvára trhové prostredie a že nech ten trh ukáže. Avšak musíme si naozaj uvedomiť, a teraz naozaj chcem hovoriť hlavne o tej bezpečnosti, pretože, pán minister, je to vo vašich rukách, je to hlavne v koaličných rukách, ako zahlasujete, lebo všimli sme si, že naše hlasy nejakým spôsobom nevedia ovplyvniť to hlasovanie. Takže ja len chcem opäť poukázať na tú bezpečnosť, pretože v konečnom dôsledku to je cieľ. Cieľ technických kontrol aj emisných, ale hlavne technických je, cieľ je bezpečnosť človeka a nie je to bezpečnosť toho jazdca, je to aj jeho, ale nie primárne, pretože je to bezpečnosť toho človeka, ktorý je účastníkom premávky, ale nevie to ovplyvniť. Pretože ja, keď mám auto, ktoré nespĺňa technický stav, ja sa rozhodujem, či ho zapnem alebo nezapnem, a viem o tom, vedome vstupujem do toho, že idem do rizika. Ale taký chodec na prechode ten nemôže ovplyvniť to, či ho zrazí auto, ktoré má zlé brzdy alebo nemá. On nemôže vedieť, on proste na ten prechod potrebuje vstúpiť, lebo on ním potrebuje cez neho prejsť, cez ten prechod. A tuto je práve to riziko. A ja si myslím, že čelíme problému, ktorý sme si teraz akože zlízli, ale v skutočnosti opäť je to možno také, nepripravenosť a zanedbanie tohto faktu, že keď teda budeme ani nie, ani nejde teraz o budúcnosť, ale ide skôr o to, že čo vieme urobiť na to, aby sme tú bezpečnosť zvyšovali. Pretože Nemecko má takú povesť, že tie autá sú naozaj bezpečné, preto sa, myslím si, aj nemecké autá dovážajú, lebo vieme, že sú bezpečné, sú tam aj lepšie cesty a tak ďalej, ale o tom hovoriť nechcem. Ale viem, že napríklad na totálku vám omnoho rýchlejšie odpíšu auto v Nemecku ako u nás. Že proste nespĺňa, oni tam už ak nejaké parametre nespĺňate, tak automaticky auto je vyradené z evidencie. A ja tu chcem teda poukázať na to, že, pán minister, myslím si, že veľmi dôležité je, aby sme naozaj vedeli zabezpečiť, že akékoľvek stanice, či už terajšie, alebo tie nové, že naozaj dohliadajú na tú bezpečnosť. To je kľúčové. Že dohliadajú na tú bezpečnosť. A otázka je: Dohliadajú dneska na bezpečnosť tí ľudia, ktorí majú to na starosti, dostatočne? Je zabezpečené, že súčasné stanice technickej kontroly zabezpečujú teda dostatočnú kvalitu v tom, že nepúšťajú tie autá? Lebo o tom, o tom je tá debata. Či už ich pustíme tam ďalších 10 alebo 20, ak máme dobre zabezpečený systém bezpečnosti, tak sa nemusíme báť, tak tam kľudne pustime aj ďalších 30, však nech to trh vyrieši. Ale ak ho nemáme zabezpečený, no tak hor sa do tejto roboty. Ako dneska liberalizácia neni otázka, dneska je otázka bezpečnosť áut a to, či tieto stanice technickej kontroly ich produkujú. A my sme mali veľmi dobrú debatu aj s kolegom Ivanom na túto tému a sme si povedali, že áno, že myslíme si, že momentálne ten systém nespĺňa tie parametre, že treba naozaj nájsť taký spôsob, a myslím si, že máme aj pár riešení, ktoré teda neviem, či s vami budeme zdieľať, pán minister, ale možno by sme sa vedeli o tom porozprávať, ale žartujem, samozrejme. Ale určite tým chcem povedať to, že my sa musíme zamerať na to, aby sme zvyšovali bezpečnosť, aby sme zvyšovali bezpečnosť, a preto sa ja dneska k liberalizácii vyjadriť nechcem, lebo už som povedal aj na výbore, povedal som aj minule, liberalizácia je zdravý princíp ekonomický, trhové hospodárstvo je zdravé, avšak ak tento nástroj má narušiť bezpečnosť, ako tomu bolo napríklad v Poľsku, tak musíme zvažovať. A to je tá Sophiina voľba, kedy čo má byť prvé a čo druhé a či sa rozhodnúť zajtra pri hlasovaní tak alebo onak, a to už asi bude ponechané na každého, každý klub, každého poslanca individuálne. Ale ja naozaj, pán minister, chcem tu z tohto miesta apelovať hlavne na to, aby sme zodpovedne mohli prehlásiť, že; tým občanom; že ste v bezpečí, že po našich cestách budú jazdiť také autá, že keď vaše dieťa pôjde zo školy a vstúpi na ten prechod a má zelenú, tak že ho žiadne auto proste neprejde, lebo dobrzdí. Dobre, môže sa stať, že nedbalosť vodiča, ale to už ovplyvniť nevieme, ale vieme vôbec ovplyvniť to, či tie autá budú bezpečné. A vieme, že tuto máme veľké medzery. A ja by som preto rád videl takú novelu zákona, ktorá prináša riešenie skôr do tejto oblasti, ako len povedať si, že tak dobre, musia čakať. Áno, však aj to je dôležité, aby tí šoféri nemuseli čakať, ale o tom sme sa bavili aj pri prvom čítaní a ja som hovoril, myslím si, že aj prípady, ktoré by mohli to čakanie ovplyvniť, ale, samozrejme, pre každého je lepšie, keď tie služby fungujú dobre. A myslím si, že Slovensko musí smerovať tou cestou vyspelých krajín, aj čo sa týka služieb. A o tom tu má veľa debát nielen štátnych služieb, ale aj súkromných a myslím, že to ten súkromný sektor ten štátny sektor naozaj predbieha a štátny by ho mal začať pomaly dobiehať. Ale naozaj si myslím, že tá bezpečnosť, opakujem sa, ale naozaj si myslím, že tá bezpečnosť by mala byť prvotná. A ja by som vás poprosil, pán minister, aby ste možno aj z tohto miesta prehlásili, že či nám garantujete touto novelou zákona, tak ako, hej, či nám garantujete bezpečnosť. Že či to riešenie, ktoré prinášate, či nám garantuje zvýšenú bezpečnosť ľudí alebo teda účastníkov dopravnej prevádzky. Lebo ak vy poviete, že vy nemáte istotu, či to bezpečnosť prinesie, tak to je dôležité, ako vás ako človeka, ktorý je kompetentný a má práve za to zodpovedať, tak to je dôležité. Alebo ak poviete, že áno, nemusíte sa obávať, tak zvážime, ale v každom prípade by ma zaujímal váš názor, že čo vy na to hovoríte, pretože je to vlastne váš návrh a vidíme, že sa tu dejú v ňom zmeny. Takže ak by ste sa vedeli k tomu vyjadriť, budem určite vďačný. Ďakujem za vašu pozornosť.